1. ปัจจัยความเสี่ยง

1.1 ความเสี่ยงจากการที่ผู้บริหารของบริษัทและบริษัทย่อยมีญาติสนิทที่ประกอบธุรกิจคล้ายคลึงกัน

เนื่องจากผู้บริหารของบริษัทและบริษัทย่อย คือ นายสมบัติ ลีสวัสดิ์ตระกูล
มีพี่น้องที่ดำเนินธุรกิจที่เกี่ยวข้องกับผลิตภัณฑ์เหล็กตามพื้นฐานดั่งเดิมของครอบครัว
โดยเป็นกรรมการและหรือผู้ถือหุ้นใหญ่ในบริษัทที่ดำเนินธุรกิจเกี่ยวข้องกับผลิตภัณฑ์เหล็ก
ซึ่งอาจก่อให้เกิดความขัดแย้งทางผลประโยชน์ได้
แต่เนื่องจากฐานลูกค้าส่วนใหญ่ตั้งอยู่ในภูมิภาคที่ต่างกัน ซึ่งไม่เป็นพื้นที่ทับซ้อนกัน ดังนั้น
บริษัทจึงได้เปรียบในเรื่องของการขนส่งและความสะดวกในการดูแลลูกค้าได้ดีกว่า

จากโครงสร้างกลุ่มผู้ถือหุ้นมิได้มีส่วนเกี่ยวข้องหรือมีอิทธิพลซึ่งกันและกัน
อีกทั้งบริษัทมีกรรมการอิสระจำนวน 4 ท่านจากคณะกรรมการทั้งหมด 9 ท่าน
จึงสามารถดูแลความโปร่งใส่ในการดำเนินธุรกิจ และปกป้องผลประโยชน์ของบริษัทได้
ซึ่งบริษัทได้มอบหมายให้นายแสงรุ้ง นิติภาวะชน (กรรมการผู้จัดการ)
ผู้ที่มิได้มีญาติสนิทดำเนินธุรกิจที่เกี่ยวข้องกับธุรกิจเหล็ก เป็นผู้อนุมัติรายการระหว่างกันที่เกี่ยวข้องกัน

1.2 ความเสี่ยงจากการจัดหาวัตถุดิบ

เหล็กแผ่นรีดร้อนชนิดม้วน (Hot Rolled Coil - HRC) เป็นวัตถุดิบที่สำคัญในการผลิต
ทั้งนี้ยอดซื้อเหล็กแผ่นรีดร้อนชนิดม้วนของบริษัทจากผู้ผลิตและตัวแทนจำหน่ายเหล็กแผ่นรีดร้อน 3
กลุ่มคือ กลุ่มบริษัท สหวิริยาสตีล อินดัสตรี จำกัด(มหาชน), กลุ่มบริษัท จีสตีล จำกัด (มหาชน)
และ กลุ่มบริษัท จีเจสตีล จำกัด (มหาชน) ซึ่งเป็นการสั่งซื้อวัตถุดิบในลักษณะราคาตลาดจร (Spot
Price) ด้วยเหตุนี้
บริษัทจึงอาจมีความเสี่ยงจากการขาดแคลนวัตถุดิบในกรณีที่บริษัทไม่สามารถจัดหาวัตถุดิบจากแหล่งอื่นได้ทันตามความต้องการใช้

อย่างไรก็ตาม บริษัทมีการสั่งซื้อเหล็กแผ่นรีดร้อนจากผู้ผลิตวัตถุดิบทั้ง 3
รายดังกล่าวมาเป็นเวลานาน และมีความสัมพันธ์อันดี
ประกอบกับบริษัทมีการวางแผนการผลิตที่ชัดเจน โดยจะจัดเก็บวัตถุดิบให้เพียงพอต่อการผลิตประมาณ
15-30 วัน พร้อมทั้งมีนโยบายสั่งซื้อวัตถุดิบล่วงหน้าประมาณ 15-45 วัน
ทำให้บริษัทยังไม่เคยประสบปัญหาขาดแคลนวัตถุดิบ
ซึ่งหากเกิดภาวะดังกล่าวบริษัทยังสามารถนำเข้าวัตถุดิบจากต่างประเทศได้

1.3 ความเสี่ยงจากความผันผวนในราคาวัตถุดิบ

เหล็กแผ่นรีดร้อนชนิดม้วน เป็นวัตถุดิบหลักของบริษัทในการผลิตสินค้า
โดยมีมูลค่าการสั่งซื้อซึ่งคิดเป็นสัดส่วนประมาณร้อยละ 96-97 ของการสั่งซื้อวัตถุดิบทั้งหมด
ถึงแม้ว่าบริษัทได้สั่งซื้อเหล็กแผ่นรีดร้อนชนิดม้วนจากผู้ผลิตภายในประเทศ
แต่ราคาเหล็กแผ่นรีดร้อนชนิดม้วนจะมีการเปลี่ยนแปลงตามอุปสงค์และอุปทานในตลาดโลก
ซึ่งหากราคาเหล็กมีการปรับตัวลงอย่างรุนแรง อาจส่งผลต่อมูลค่าของวัตถุดิบในสินค้าคงคลัง
ในขณะที่หากราคาวัตถุดิบมีการปรับตัวสูงขึ้นและส่งผลกับราคาขายสินค้าและความสามารถการทำกำไร
ดังนั้น ความผันผวนของราคาวัตถุดิบจึงเป็นปัจจัยหนึ่งจะกระทบต่อต้นทุน, ราคาผลิตภัณฑ์
และการบริหารสินค้าคงคลัง

อย่างไรก็ตาม บริษัทได้ให้ความสำคัญในการบริหารความเสี่ยงดังกล่าว
มีการติดตามการเปลี่ยนแปลงราคาของ และประเมินสถานการณ์ของราคาเหล็กอย่างสม่ำเสมอ
เพื่อบริหารวัตถุดิบและสินค้าสำเร็จรูปให้เป็นไปตามความเหมาะสมทั้งด้านราคาและปริมาณความต้องการ
ซึ่งจะลดผลกระทบจากการผันผวนของราคาวัตถุดิบได้ระดับหนึ่ง

1.4 ความเสี่ยงจากผลกระทบจากมาตรการคุ้มครองผู้ผลิตเหล็กในประเทศจากการทุ่มตลาด

จากมาตรการทางภาษีตอบโต้การทุ่มตลาด (Anti-Dumping) เป็นระยะเวลา 5 ปี
ซึ่งจะสิ้นสุดเดือนพฤษภาคม 2557 อีกทั้ง
กระทรวงพาณิชย์ได้ออกมาตรการปกป้องชั่วคราวสินค้าเหล็กแผ่นรีดร้อนเจืออื่นๆ
ชนิดเป็นม้วนและไม่เป็นม้วน เมื่อเดือนธันวาคม 2555
โดยการเรียกเก็บภาษีนำเข้าสินค้าดังกล่าวจากทุกประเทศในอัตรา 14.28-19.47%
ส่งผลให้ต้นทุนการนำเข้าเหล็กราคาสูงกว่าการซื้อจากผู้ผลิตในประเทศ
ซึ่งอาจก่อให้เกิดภาวะการขาดแคลนวัตถุดิบเหล็กขึ้น
จากข้อจำกัดของการมีผู้ผลิตเหล็กแผ่นรีดร้อนเพียง 3 รายในประเทศ

อย่างไรก็ตาม มาตรการปกป้องสินค้าเหล็กแผ่นรีดร้อนเจืออื่นๆ มีระยะเวลาการบังคับใช้เพียง 200
วัน หรือสิ้นสุดประมาณเดือนกรกฎาคม 2556 นี้ บริษัทฯ
สามารถจัดหาวัตถุดิบได้เพียงพอกับแผนการผลิตสำหรับช่วงระยะเวลาดังกล่าว